Райнер Мария Рилке
Ние чуваме: извор шуми край нас…

Превод от немски: Петър Велчев, 1979

chitanka.info

Ние чуваме: извор шуми край нас,

И напомня кристално звънче.

Но това не е звън на отминал час,

а самата безкрайност тече.

Тази — твоя и чужда — вода шурти,

тя е тук и все пак не е тук.

Като каменен ръб на чешма си ти

и отеква у теб всеки звук.

Как далечно е всичко и близко е пак,

разгадано докрай и обвито в мрак.

Кой ли смисъл ще му придаде?

Ти гориш от любов към неща отвъд.

И изтича водата, и с нея текат

твоите чувства. Ала накъде?

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.